આ સ્થિતિનો લાભ લેવા માટે સઈદે રાજકારણમાં ઝંપલાવ્યું છે. લોકો કંટાળેલા તો છે જ એ જોતાં સઈદમાં તેમનો પોતાનો મસિહા દેખાય ને પાકિસ્તાનનાં લોકો હફીઝ સઈદ પર ઓળઘોળ થઈ જાય ને તેના હાથમાં સત્તા સોંપી દે તો શું થાય એ વિચારે દુનિયાભરના દેશો થથરી રહ્યા છે. પાકિસ્તાન પરમાણુ શસ્ત્રો ધરાવતો દેશ છે ને આ દેશનો વહીવટ એક આતંકવાદી સરદારના હાથમાં જાય તો વાંદરાના હાથમાં અસ્ત્રો આવી જાય એવો ઘાટ થાય. કટ્ટરવાદી મુસ્લિમ આતંકવાદીઓ માથાફરેલા છે ને એ લોકો કઈ હદે જઈ શકે તેનો અનુભવ આખી દુનિયાને છે તેથી દુનિયાનો ફફડાટ વ્યાજબી પણ છે.